**ŠKOLSKA KNJIŽNICA**

 U školskoj spomenici koju su učitelji uredno vodili od školske godine 1875./76. do 1944. godine zapisani su podaci i o knjižnici. Za tu prvu godinu doduše piše „Školske knjižnice ne bijaše“, ali već sljedeće godine stoji zapisano: „Školska knjižnica bi ustrojena“. U učiteljskoj knjižnici bilo je 40 knjiga, u učeničkoj 16, a općina je pretplatila školu na časopis Napredak. Prema ovim podacima možemo pretpostaviti kako je knjižnica u nekom obliku postojala i prije. Naime, malo je vjerojatno da se kod osnivanja knjižnice raspolagalo s toliko knjiga, jer je u narednom razdoblju godišnje nabavljeno najviše nekoliko knjiga.

 Dakle, iz godine u godinu polako se povećava kako broj knjiga, tako i broj časopisa. 1881./82. školske godine škola prima tri časopisa: Napredak, Gospodarski list i Seoski gospodar, a sljedeće godine i Službeni glasnik.

 1887./88. školske godine učiteljska knjižnica broji 201, aučenička 222 knjige. U sljedećih desetak godina općina pretplaćuje školu na nove časopise: Školski vrt, Hrvatska pčela, Bršljan, Smilje i Domaće ognjište. Odsada svake godine nabavlja se više knjiga, pa su 1908./1909. i učenička i učiteljska knjižnica imale isti broj knjiga: po 865. Zasluge za to pripadaju svestranom učitelju Ljudevitu Racu.

 Gdje su knjige bile smještene? Naravno, da nije postojala namjenska prostorija za knjižnicu, već su knjige bile smještene u školskom hodniku. O tome čitamo podatak iz 1909./10. školske godine kada od Ljudevita Raca ravnateljstvo preuzima Stjepko Debeljak koji piše:

 „Novi ravnajući učitelj dao se odmah na posao, te je radio na tome da sve pripremi u potpunome redu - tim pako više što je knjižnica i učiteljska, kao i učenička pronadjena u priličnom neredu, i to ne krivnjom bivšeg rav. učitelja Ljud. Raca, jer ako li se za školsku knjižnicu nije moglo naći zgodnije mjesto doli škol. hodnika, to se samo po sebi razumije, da se i osobita kontrola nad knjižnicom voditi nije mogla. Takav nemar može ići samo na adresu onih faktora, koji nisu mogli kroz tolike godine, da svojoj školi dadnu jednu sobicu za knjižnicu i inventar“. Kritika je, naravno, išla na račun općine.

 Stjepko Debeljak odmah je predložio rješenje koje je općinsko poglavarstvo prihvatilo. On je ustupio jednu sobu svoga stana koja je preuređena u „pisarnu i zbornicu“ kamo je premještena i knjižnica te „neka manje potrebita učila“. Nabavio je „odmah i nekoliko pedagoških časopisa, što služe članovima učiteljskog zbora za čitanje“.

 Iz svega navedenog može se zaključiti kako je za ravnateljstva Stjepka Debeljaka znatno povećan knjižni fond. Nažalost, o knjižnici u narednim desetljećima - do 1940. godine u spomenicama ima vrlo malo bilježaka; zapisano je samo tko vodi učiteljsku, a tko učeničku knjižnicu. Učiteljsku je sve to vrijeme vodila učiteljica Marija Čolig. Od 1941. do 1945. godine o knjižnici u spomenici nema ni slova, a od 1945. prestalo se s pisanjem spomenice i tek će se školske godine 2000./2001. spomenica ponovo početi pisati sustavno.

 Tko je i kada počeo ostručavati knjige, nije poznato. U učiteljskoj knjižnici danas se nalazi četrdesetak vrlo starih knjiga koje su ostručene po svim pravilima UDK sustava. Ne zna se da li je to urađeno prije Drugog svjetskog rata ili poslije.

 Poslije Drugog svjetskog rata knjižni fond je osiromašio, jer je u novom državnom i društvenom uređenju trebalo izbaciti sve naslove koji više nisu ideološki odgovarali. Ne znamo kako je knjižnica radila u tom razdoblju. 60-ih godina počinje se obnavljati knjižni fond, a 70-ih polako se popunjava i učiteljska i učenička knjižnica. Još nema stalne osobe zadužene za knjižnicu. Učiteljska je smještena u raznim prostorijama škole. Učenička, u kojoj su isključivo lektirni naslovi, smještena je u učioničkim ormarićima ispod širokih prozorskih klupčica. Učitelji hrvatskoga jezika sami učenicima dijele knjige za lektiru, a to su uglavnom broširana izdanja malog formata čiji je izdavač bila Školska knjiga.

 Prva postojeća knjiga inventara učeničke knjižnice datira od 28. rujna 1971. godine koju je najvjerojatnije vodila učiteljica Barica Rački, a pred kraj iste godine upis je nastavila nastavnica Vesna Hruškovec. Bilo je upisano ukupno 615 knjiga. Sljedeća 616. knjiga upisana je tek 8. studenoga 1976. godine, a upis je nastavio profesor Ivan Grošinić koji je uz redovnu nastavu hrvatskoga jezika obavljao i dužnost knjižničara do kraja 1977./78. školske godine. Knjižnica je brojila 1173 primjerka i bila je smještena u kabinetu u prizemlju drugog paviljona u 15m². Prostor, naravno nije bio primjeren, ali je konačno knjižnica dobila svoj prvi prostor. Bili su tu samo lektirni naslovi. Dio knjiga za niže razrede ostao je i dalje u staroj školskoj zgradi za potrebe tamošnjih odjela. Za učiteljsku knjižnicu zadužen je pedagog u čijoj prostoriji je ta knjižnica i smještena.

 Početkom 1979./80. školske godine knjižničarkom je imenovana pedagoginja Kristina Šnidaršić, koja ostaje do kraja 1980./81. školske godine, kada odlazi na mjesto pedagoga. Te dvije godine bile su rekordne po nabavi knjiga; nešto manje od tisuću, pa ih je bilo ukupno 2118. Uvedena je praksa da se od obaveznih lektirnih naslova nabavi po 30 primjeraka, kako bi cijeli razredni odjel istovremeno mogao čitati zadani naslov.

Početkom školske godine 1981./82. na mjesto knjižničara dolazi nastavnik hrvatskog jezika i povijesti Stjepan Dragija te ostaje sve do kraja 2009./10. školske godine kada odlazi u mirovinu. U početku je u dva odjela imao nastavu hrvatskoga jezika, a od 1985. godine radi u knjižnici puno radno vrijeme. U tom dugom razdoblju dogodile su se u knjižničarstvu i knjižnici velike promjene. 1985. godine uređena je prostorija od 60 m² u trećem paviljonu namijenjena za knjižnicu. Tako je napokon knjižnica dobila primjeren, iako ne i idealan prostor. Opremljena je suvremenim namještajem: jednostranim i dvostranim policama, knjižničarskim stolom i stolom za individualni učenički rad, jednom zidnom izložbenom pločom i jednom dvostranom na kotačima, policom za časopise, kataložnim ormarićem, koritom za slikovnice, a za čitaonički kutak četirima praktičnim stolićima s dvanaest stolica. Dvanaest sjedećih mjesta bilo je premalo da bi se smjestio cijeli razredni odjel, pa je knjižničar nakon nekog vremena iz školskih hodnika preselio još šest sličnih stolića i pripadajućih klupica, nabavio još stolica te je tako dobio trideset sjedećih mjesta. Kad je nabavljen televizor, smješten je u prikladni tzv. av (audiovizualni) ormar, kamo je stavljen i VHS uređaj za snimanje i reprodukciju, uobičajeno zvan videorekorder. Počela se formirati videoteka nabavom nastavnih i drugih filmova na VHS kasetama. Knjižničar je i sam na videokasete snimao različite emisije televizijskog programa. U to vrijeme su videorekorderi bili još rijetkost, pa su djeca masovno hrlila u knjižnicu gledati filmove, osobito crtane.

1987. godine od pedagoga je premještena učiteljska knjižnica i od tada knjižničar vodi i tu knjižnicu za koju uvodi novu knjigu inventara, budući da do tada to nije vođeno po pravilima struke. Kako je u knjižničarski posao knjižničar ušao bez stručnog znanja, uključio se u tečajeve stručnog usavršavanja koje je organizirala matična služba Gradske knjižnice iz Zagreba. Ostručava knjige i izrađuje dva osnovna kataloga: abecedni i naslovni. Za stručno usavršavanje korisni su tzv. informativni utorci: sastanci knjižničara u Zagrebu, a koje organizira matična služba Knjižnica grada Zagreba. Sastanci se održavaju svakog prvog utorka u mjesecu tokom školske godine od listopada do lipnja i knjižničar redovito prisustvuje od samog njihovog početka 80-ih godina.

Knjige su nabavljane sredstvima škole i od učeničke članarine za KPK (Klub prijatelja knjige). Nakon osamostaljenja Hrvatske Ministarstvo je zabranilo skupljanje bilo kakve članarine. Tako ostaju samo mala sredstva od škole i rabat od časopisa, a javlja se sada povremeni otkup knjiga od Ministarstva i Županije. Međutim, u tako otkupljenim knjigama našlo se dosta nepotrebnih naslova, pa su na Ministarstvo upućivane molbe za dodjelom namjenskih sredstava knjižnicama, što je napokon učinjeno. Ministarstvo je tri godine za redom od 2004. do 2007. doznačilo školama sredstva za kupnju knjiga prema broju učenika - od 7 do12 kuna po učeniku. 2004./2005. školske godine tim sredstvima nabavljeno je 270 knjiga, a sljedeće školske godine 262 knjige. Još smo ta sredstva dobili 2006./2007. i poslije ništa. Nastala je kriza pa se u državnom proračunu najviše štedi na javnim djelatnostima, među kojima je prva na udaru prosvjeta.

Nastavljena je nabavna politika po 30 primjeraka jednog lektirnog naslova kako djeca ne bi lutala tražeći određeni naslov, što je to uobičajeno u drugim školama. Na početku svake školske godine u ponuđenu križaljku s lektirnim naslovima posebno za niže i više razrede, svi učitelji od I. do IV. razreda i učitelji hrvatskog jezika upišu mjesec u kojem žele da se određeni naslov čita. U svakom odjelu postoje knjižničari zaduženi za posuđivanje te lektire. U višim razredima knjižničari vode spisak učenika s inventarnim brojem posuđene knjige. Na područne škole knjižničar jednom mjesečno dovozi lektiru.

Svaku knjigu vraćenu nakon čitanja knjižničar pažljivo pregleda, po potrebi uredi možebitna oštećenja i tek tada knjiga ide na policu. Nema poderanih knjiga, sve su uredne i tako dulje traju, ali bi neke, koje su zbog lošeg uveza dotrajale, ipak trebalo otpisati. A kako nema novaca, takvim se knjigama i dalje služimo.

 Da bi učenici bili upoznati s novim naslovima, svaki naslov knjižničar pročita, stavlja na izložbenu ploču te daje pismeni prikaz kojega ulaže u posebni registrator, a učenici ga mogu po želji dobit na uvid. Prikazi tih knjiga nalaze se u prilogu na kraju ovog teksta.

Za čitanje po izboru i druge potrebe, učenici matične škole individualno posuđuju knjige te uz stručnu pomoć koriste referentnu zbirku, hemeroteku i internet s knjižničarevog računala. Računalo s internetskom vezom i printer knjižnica je dobila 2004./ 2005. školske godine, a telefon je knjižničar ishodio već prije. Računalo je nabavilo i dostavilo Ministarstvo u akciji informatizacije školskih knjižnica i prelaska na računalnu obradu knjižne građe i vođenja posudbe. Knjižničar je počeo, ali još nije dovršio taj zahtjevan posao. Budući da prvotni knjižničarski stol nije predviđen za smještaj računala, nabavljen je novi odgovarajući po izboru knjižničara.

 Za svakog učitelja na početku nove školske godine knjižničar otisne popis naslova videoteke i prikazuje ili posuđuje filmove prema potrebi. Jednom ili dva put u školskoj godini za svakog učitelja knjižničar otisne popis nove stručno-pedagoške i psihološke literature potrebne osobito razrednicima za rad s učenicima i roditeljima.

Do 2007. godine naručivao je udžbenike i priručnike za učitelje, a poslije to nije potrebno jer izdavači svake školske godine učiteljima sami dostavljaju udžbenike.

Na početku svake školske godine provodi se za učenike 5. razreda upoznavanje s knjižnicom i učlanjenje budući da su u tom razredu sada i učenici koji su došli iz područnih škola. Učenike 1. razreda učlanjuje se početkom drugog obrazovnog razdoblja. Po potrebi s razrednim odjelima radi se po posebnom programu.

Knjižničar pomaže oko tiskanja školskog lista, u odabiru pjesama za Smotru dječjeg kajkavskog pjesništva u Sv. Ivanu Zelini, obilježava Mjesec knjige i prigodne godišnjice na izložbenim pločama - osobito godišnjice Dragutina Domjanića, organizira književne susrete, surađuje s Gradskom knjižnicom i Pučkom otvorenim učilištem u Sv. Ivanu Zelini. Otkako predstave u zagrebačkim kazalištima organiziraju sami učitelji, ta je djelatnost knjižnice uglavnom prestala. 2006./2007. školske godine od izdavačke kuće Profil knjižničar je ishodio novi televizor i DVD player za reprodukciju pa se počelo s nabavom DVD ili, kako ih još zovu CD (kompakt diskova), hrvatski nazvani nosači zvuka.

Krajem 2008./2009. školske godine učenička knjižnica ima 5134 knjige, a učiteljska 823. To nipošto ne zadovoljava standarde, ali pažljivim odabirom novih naslova uglavnom se uspijeva zadovoljiti potrebe. Broj knjiga naglo se smanjio 1992. godine velikim otpisom zbog neprimjerenosti sadržaja prožetih socijalističkom ideologijom.

U popisu obavezne lektire i dalje se nalaze djela domaćih i svjetskih klasika: u 1. razredu J. i W. Grimm: Bajke i J. Sigsgaard:Pale sam na svijetu; u 2. razredu H. C. Andersen: Bajke i K. Čapek:Poštarska bajka; u 3. razredu I. Brlić Mažuranić: Čudnovate zgode šegrta Hlapića, M. Lovrak: Vlak u snijegu i V. Nazor: Bijeli jelen; u 4. razredu I. Brlić Mažuranić: Šuma Striborova, M. Lovrak: Družba Pere Kvržice, E. Kästner: Emil i detektivi, F. Salten: Bambi i J. Spyri:Heidi; u 5. razredu G. Vitez: Pjesme, A. S. Puškin: Bajka o ribaru i ribici, F. Molnar: Junaci Pavlove ulice i I. Cankar: Moj život; u 6. razredu V. Nazor: Veli Jože, A. Šenoa: Povjestice, J. Swift:Guliverova putovanja i M. Twain: Kraljević i prosjak; u 7. razredu V. Nazor: Pripovijetke, V. Novak: Pripovijetke, A. Šenoa: Čuvaj se senjske ruke, D. Šimunović: Duga, D. Defoe: Robinson Crusoe i C. Dickens: Oliver Twist, te u 8. razredu S. Kolar: Breza, I. G. Kovačić: Pripovijetke, E. Kumičić: Začuđeni svatovi, A. Šenoa:Prosjak Luka, D. Šimunović: Alkar, D. Tadijanović: Pjesme, A. de Saint-Exupery: Mali princ, Dnevni Ane Frank i E. Hemingway:Starac i more. Neke od tih naslova učenici, osobito u 7. i 8. razredu s razlogom izbjegavaju zbog preopširnosti, puno opisa, a najviše zbog vremenskog odmaka pa im je za suvremene pojmove nezanimljivo. To su osobito Guliverova putovanja, Veli Jože, Čuvaj se senjske ruke, Robinson Crusoe, Oliver Twist, Začuđeni svatovi i Prosjak Luka.

Jedan naslov je bio sporan, a to je svima znana i omiljena Ježeva kućica Branka Ćopića. Ona je uklonjena s popisa lektire, pa vraćena i konačno uklonjena.

Od neknjižne građe knjižnica ima 104 originalne videokasete i dvadesetak snimljenih s televizije te 41 nosač zvuka. Zadovoljava broj časopisa i periodike. Od dječjeg tiska primamo: Radost, Smib, Modru lastu, Prvi izbor, Moj planet, Meridijane, Prirodu, Matku, Matematiku i školu, Poučak, Okoliš, Ekološki glasnik i Eko reviju. Za učitelje primamo: Školske novine, Napredak, Jezik, Strani jezik, Kaj, Zrno i Hrvatske šume.

Iz godine u godinu sve je manji interes djece za časopise. Dok su 70-ih i 80-ih godina prošlog stoljeća na pojedini časopis bili pretplaćeni čitavi odjeli, danas je to po jedan ili nekoliko primjeraka. Razumljivo, jer su današnjoj djeci dostupni svakojaki sadržaji koji ih odvlače od klasičnih dječjih časopisa. Također jako opada i interes za čitanje neobaveznih naslova, osobito u višim razredima.

 Uredio početkom 2010. god. knjižničar Stjepan Dragija